
_START_ARTICLE_
Hovden i Setesdal
_START_PARAGRAPH_
Hovden er en landsby længst oppe i Setesdal, beliggende i Bykle kommune i Aust-Agder fylke i Norge._NEWLINE_Landsbyen havde 365 indbyggere i 2008, og ligger ca. 780 meter over havet, 208 kilometer fra Kristiansand og 290 kilometer fra Oslo._NEWLINE_Hovden ligger ved rigsvej 9, 24 kilometer nord for kommunecenteret Bykle. Fjeldene rundt landsbyen strækker sig op til 1.200 meter over havet._NEWLINE_Blandt de nye tilbud, der findes i Hovden, er blandt andet et vandland og spa.
_START_SECTION_
Vinterturisme
_START_PARAGRAPH_
Hovden har flere hoteller, og er et af Norges større turistcentre. I skisæsonen, der varer fra oktober til april, findes der et stort skicenter med flere skilifter i oparbejdede skibakker for alpine discipliner og ruter for langrend.
_START_SECTION_
Sommerturisme
_START_PARAGRAPH_
Om sommeren er Hovden udgangspunkt for ture til fods på fjeldet og der er mulighed for fiskeri af blandt andet fjeldørred, i elve og søer, i området.